Карлуш Друмонд де Андраде
Вести за Испания

Превод от португалски: Александър Муратов, Атанас Далчев, 1968

chitanka.info

От параходите, които се прибират

със знаци от пътуването черно,

от хората, които се завръщат

със незарасли още рани

или с осакатено тяло,

аз искам вести за Испания.

От дървените и железни каси,

от балите с богати стоки,

от мириса на гнило и на риба,

от палубите винаги измити

от разярената и кипнала вода,

аз искам вести за Испания.

От чайките, оставили, кресливи,

във въздуха черта от лакомия,

от раковините шумящи и солта,

от пяната, която ври студена,

от разните предмети на морето

аз искам вести за Испания.

Не ми ги дава никой. Вдига

мълчанието ръце и се затваря

във веществата най-сурови.

Мълчание твърдо на стена,

на камък, който кърши клони,

и на парцал уста запушил,

мълчание сухо и нечисто,

в което шумно се излива

като във дъното на рудник

една червена тлъста супа.

И няма вести от Испания.

Ах, ако имах само кораб!

Ах, ако знаех да летя!

Но имам само мойта песен,

а колко струва тя? Поетът

в затвора на стиха заключен,

измъчен от въпроси празни,

от наблюдения преситен,

би искал сам от свойта песен

да създаде не цвете — бомба

и с тая бомба да разбие

стената около Испания.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.